Lapsi oli saattohoidossa.

Kokkolassa Keski-Pohjanmaan käräjäoikeudessa luettiin tänä aamuna syytteet hoitajalle, joka vajaa kaksi vuotta sitten varasti kolmivuotiaan lapsen morfiini- ja unilääkkeitä vajaan kahden kuukauden ajan. Lapsi oli saattohoidossa.

Syyttäjän mukaan teko oli erityisen julma, koska lapsi oli puhekyvytön ja kuolemansairas. Hänelle aiheutui pitkään kipua ja kärsimystä. Lisäksi hoitaja on vastuullinen henkilö.

Haastehakemuksen mukaan hän vaihtoi morfiinin ja voimakkaat unilääkkeet veteen ja allergialääkkeisiin ja käytti huumaavat aineet itse.

Oikeudessa luettiin hoitajalle viisi eri syytekohtaa, jotka ovat: varkaus, törkeä pahoinpitely, huumausaineen käyttörikos, liikenneturvallisuuden vaarantaminen ja rattijuopumus.

Syyttäjä vaatii hoitajalle vähintään 1 vuoden ja 8 kuukauden ehdollista vankeusrangaistusta ja yhdyskuntapalvelua 70 tuntia. Asianomistajille vaaditaan kaksi kertaa 10 000 euron korvausta kivun ja säryn aiheuttamista kärsimyksistä.